PAGE  





Sülysáp Nagyközség Önkormányzata
Polgármesterétől
2241. Sülysáp, Szent István tér 1.
Telefon, fax: (06-29) 435-001, (06-29) 435-003

NYILVÁNOS 
Szám: 3518-19/2011
Előterjesztést készítette: Horváth Balázs műszaki és beruházási ügyintéző

Előterjesztés elkészítésének időpontja: 2011. május 30.
Előterjesztést véleményezi: PTÜB
Döntés módja: nyílt szavazás, egyszerű szótöbbség
Melléklet: Kérelem, 2 db árajánlat
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. június 9-én tartandó munkaterv szerinti ülésére

14. napirendhez

Tárgy: Szív utca ivóvíz-hálózatának bővítése
Tisztelt Képviselő-testület!

Berényi Tiborné Szív u. 17. szám alatti lakos kérelemmel fordult az önkormányzathoz, hogy a vezetékes ivóvíz kiépítését az utcában bekötővezetéken engedélyezzük számára, ugyanis jelenleg az ingatlanáig a gerincvezeték nem ér el, így a család ivóvízellátása nem biztosított. A kérdéses ingatlan tekintetében azonban az ivóvíz biztosításának műszakilag megfelelő módja a hálózatbővítés, vagyis a gerincvezeték továbbvezetése. 

Miután a lakosság egészséges ivóvízzel való ellátása kötelező önkormányzati feladat, a fejlesztést az önkormányzatnak szervezési és finanszírozási téren is elő kell segítenie.

A bővítés 120 m-es szakaszon történne meg. A tervezési díj Sebesy Dezső árajánlata alapján 150.000 Ft, az engedélyezési eljárás pedig további 100.000 Ft. A kivitelezést a Faluszolga Kft. végezné, a munka anyagára kb. 600.000 Ft, díja pedig kb. 350.000 Ft. Az összes bekerülési költség tehát cca. 1.200.000 Ft. 
Az épített környezet alakításáról és védelméről szóló 1997. évi LXXVIII. törvény 28. § (2) bekezdése szerint, ha a kiszolgáló utat, illetőleg közművet a települési önkormányzat megvalósította, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt.

A rendezési tervünk szerint a fejlesztés hat lakóingatlant érint, így az egy ingatlanra jutó költség kb. 200.000 Ft lesz. A megállapított közművesítési hozzájárulást (amiben nincs benne a bekötés díja) jelenleg csak Berényi Tibornéék fogják megfizetni, a további öt – még nem kialakított, beépítetlen – telek tulajdonosának a vízközmű igénybevételekor kell majd megfizetnie a hozzájárulást, a fent említett külön hatósági határozat alapján, amit a beruházás elkészültekor, a költségek pontos ismeretében kell majd meghoznia a Képviselő-testületnek.

Kérem a tisztelt Képviselő-testületet döntése meghozatalára!
…/2011. (VI. 9.) ÖKT határozati javaslat

Sülysáp Nagyközség Önkormányzatának Képviselő-testülete a helyi önkormányzatokról szóló 1990. évi LXV. törvény 8. § (4) bekezdése, valamint az épített környezet alakításáról és védelméről szóló 1997. évi LXXVIII. törvény 28. § (1)-(2) bekezdése alapján úgy határoz, hogy

1./ a Szív utca ivóvíz-hálózatának bővítését megvalósítja,

2./ a fejlesztés finanszírozásához szükséges cca. 1,2 millió Ft-ot a költségvetés általános tartalék keretének terhére biztosítja, 

3./ a beruházás költségeit – a beruházás megvalósulását követően meghozott hatósági határozata szerinti módon – az érintett ingatlantulajdonosokra át kívánja hárítani,
4./ felkéri és felhatalmazza a polgármestert a szükséges intézkedések megtételére. 




Határidő: 1./-2./- azonnal; 3./-4./ 2011. augusztus 31. 

Felelős: polgármester
Sülysáp, 2011. május 30.


Horinka László s.k.


polgármester

Láttam! Sülysáp, 2011. május 30.

Tóth Krisztina jegyző s.k.

